Kom ons gaan die laaste 18 uur van Jesus se lewe deur en kyk na al die onreëlmatighede wat plaasgevind het tydens die ses verhore.
Annas was tevore ’n hoëpriester en die skoonvader van Kajafas. Hy was die invloedrykste lid van die Joodse Raad. Die idee was dat hy ’n voorondersoek behartig en met ongunstige aanbevelings by die Sanhedrin moes kom.
Dié verhoor het hulle ook genoeg tyd gegee om in die laat ure van die nag die Sanhedrin bymekaar te kry. Die feit dat Annas al besig was met die verhoor het die indruk geskep dat dit ’n ernstige saak moes wees.
Die Joodse wet het destyds bepaal dat hy nie ’n persoon kan verhoor en straf tydens dieselfde verhoor nie. Daar moes tyd tussen-in verloop waarin die persoon se saak in perspektief gesien kon word sodat hy nie onredelik gestraf word nie. Die Sanhedrin hou doodeenvoudig dié nag twee sittings na mekaar. Só het hulle nie die wet oortree nie.
Daar was nie eers ’n klag nie! Die Sanhedrin het saamgekom om ’n klag te soek. Al die beskuldigings wat hulle kon uitdink het verval tot hulle op die klag van Godslastering besluit het. Dié klagte was geforseerd, want Kajafas lê dit vir Jesus in die mond.
Pilatus was ’n swakkeling met ’n taamlik slegte verlede. Die regeerders in Rome wou hom uit die pad hê en het hom die goewerneursposisie in Palestina gegee. In die tyd van die verhoor was daar reeds ’n klag van wanbestuur in Palestina teen hom.
Pontius Pilatus kon dit nie bekostig dat daar nog ’n klag teen hom kom nie. As hy nie na die Jode se pype dans nie, sou hulle die wêreld vir hom warm maak. Hy gryp toe die eerste uitweg aan. Jesus kom uit Galilea, Herodes se magsgebied, en Pilatus stuur Jesus na hom toe.
Herodes was juis toe in Jerusalem, en dit was baie gerieflik om Jesus met ’n aantal wagte na hom toe te stuur. Die ironie is dat Herodes ’n Edomiet is. Hy was ’n nakomeling van Esau. Hy was boonop dieselfde man wat die kindermoord gepleeg het toe Jesus gebore is.
Hy probeer ook om die skare sag te maak en hulle medelye op te wek. Hy het gedink as hy Jesus aanhoudend martel, dan sal die volk Hom mettertyd begin jammer kry.
Verder probeer hy Jesus as ’n karikatuur van ’n koning voorstel, sodat die Jode moet dink dis ’n belaglike saak: ‘n doringkroon, die soldate wat Hom slaan, en ’n purper mantel met die rietstaf in die hand, se bedoeling is baie duidelik. Maar die Jode volhard in hulle standpunt.
Die gebruik is dat daar op die Paasfees ’n gevangene losgelaat word. Pilatus gee die volk ’n keuse tussen die slegste gevangene in die tronk en Jesus. Die volk kies vir Jesus Barabbas, ’n rower en ’n moordenaar en die Regverdige moet gekruisig word.
Kruisigings is deur die ou Perse en Feniciërs uitgevind en toegepas. Die Romeine het die straf oorgeneem en dit toegepas op die ergste misdadigers. Die Romeinse wet het bepaal dat die kruisstraf nie op ’n Romeinse burger toegepas mag word nie. Jesus is ’n Romeinse burger deur geboorte, maar Hy word halsoorkop gekruisig.